በእነ መላኩ ፈንታ ጉዳይ መነሻነት በሚያስፈልገው ጉዳይ ላይ የፌዴሬሽን ምክር ቤት ውሳኔ ሰጠ
አዲስ አበባ ፣ ታህሳስ 25/2006 (ዋኢማ) – የፌደሬሽን ምክር ቤት የመንግስት ባስልጣናት በስራ ሃላፊነታቸው ምክንያት ተጠያቂ በሚሆኑባቸው የወንጀል ጉዳዮች የፌዴራል ጠቅላይ ፍርድ ቤት የመጀመሪያ ደረጃ ብቸኛ የዳኝነት ስልጣን የሚሰጡ ህጎች ተፈፃሚ እንዳይሆኑ ወሰነ፡፡ምክር ቤቱ የፌደራል ፍርድ ቤቶች ማቋቋሚያ አዋጅ 25/88 አንቀጽ 8/1 እና ተመሳሳይ ይዘት ያለው የተሻሻለው የፀረ-ሙስና ልዩ የሥነ ስርዓትና የማስረጃ ህግ አዋጅ 434/97 አንቀጽ 7/1 ህገ መንግስቱን ይፃረራሉ በሚል ነው ተፈፃሚ እንዳይሆኑ የወሰነው፡፡ጉዳዩ ለፌዴሬሽን ምክር ቤት የቀረበው የፌዴራል ከፍተኛ ፍርድ ቤት 15ኛ ወንጀል ችሎት የህገ መንግስት ትርጉም ሊሰጠው ይገባል ብሎ በማዘዙ ሲሆን  ችሎቱ በሙስና ወንጀል የተከሰሱትን የእነ መላኩ ፈንታን ጉዳይ በሚመለከትበት ጊዜ በተነሳ የሥራ ነገር ስልጣን ክርክር ምክንያት ነው የህገ መንግስት ትርጉም ያስፈልገኛል የሚል ትዕዛዝ ያስተላለፈው፡፡ፌዴሬሽኑ ትላንት ተፈፃሚ እንዳይሆኑ የውሳኔ ሃሳብ ያስተላለፈባቸው ህጎች የመንግስት ባስልጣናት በስራ ሃላፊነታቸው ምክንያት ተጠያቂ በሚሆኑባቸው የወንጀል ጉዳዮች የመጀመሪያ ደረጃ ዳኝነት ስልጣን ለፌዴራል ጠቅላይ ፍርድ ቤት የሚሰጡ ድንጋጌዎች ናቸው፡፡ ሆኖም እነዚህ ድንጋጌዎች በህገመንግሰቱ አንቀፅ 20(6) የተከሳሾች ይግባኝ የማለት መብት እንዲሁም በህገ መንግሰቱ አንቀፅ 25 ስር የተደነገገውን ሁሉም ሰው በህግ ፊት እኩል ነው የሚለውን መርህ ይጥሳል በሚል የህገ መንግስት ትርጉም ተጠይቆባቸዋል፡፡   የህግ ባለሙያዎች የሚገኙበት የህገ መንግስት አጣሪ ጉባኤ ጉዳዮን ከመረመረ በኋላ የአዋጆቹ ህጎች ከህገ መንግስቱ ጋር የሚጣረሱ በመሆናቸው ተፈፃሚ ሊሆኑ አይገባም የሚል በህገ መንግስትና ክልሎች ጉዳይ ቋሚ ኮሚቴ አማካኝነት ያቀረበውን የውሳኔ ሃሳብ ነው ምክር ቤቱ ያፀደቀው፡፡በጉዳዮ ላይ ግማሽ ቀን የፈጀ ውይይት ከተደረገ በኋላ የአዋጆቹ ድንጋጌዎች ተፈፃሚ እንዳይሆኑ በ76 የድጋፍ፣ 8 ተቃውሞና 2 ድምፀ ተዓቅቦ ውሳኔውን አፅድቆታል፡፡በመሆኑም እንድ ግለሰብ የመንግስት ባለስልጣን በመሆኑ ብቻ ጉዳዩ በፌዴራል ጠቅላይ ፍርድ ቤት ይታያል የሚለው ህግ ከህገ መንግስቱ አንቀፆች ጋር የሚጣረስ በመሆኑ ተሸረዋል፡፡በዚህ ውሳኔ መሰረትም ለጉዳዩ መነሻ የሆነው የእነ መላኩ ፈንታ ጉዳይ በፌዴራል ከፍተኛ ፍርድ ቤት መታየቱ የሚቀጥል ይሆናል፡፡ 